**Bátaszékért Marketing Nonprofit Kft. Felügyelő Bizottságának Ügyrendje**

A Bátaszékért Marketing Nonprofit Kft. Felügyelő Bizottsága Ügyrendjét az alábbiak szerint állapítja meg:

I. A Felügyelő Bizottság a Társaság ügyvezetését ellenőrzi Bátaszék Város Önkormányzata, mint a Társaság alapítója részére.

II. A Felügyelő Bizottság összetétele:

1.) A Felügyelő Bizottság ~~három~~ öt tagból áll. A Felügyelő Bizottság tagjait az Alapító választja meg, a Felügyelő Bizottság Elnökét a tagok választják maguk közül.

2.) A Felügyelő Bizottság testületként jár el. A Felügyelő Bizottság tagjai a Társaság ügyvezetésétől függetlenek, tevékenységük során nem utasíthatóak.

3.) A megválasztott tagnak a tagság elfogadásáról írásbeli nyilatkozatot kell tennie. A Felügyelő Bizottsági taggá megválasztott személy a Felügyelő Bizottsági tagság elfogadásától számított 15 napon belül azokat a társaságokat, ahol már vezető tisztségviselő vagy felügyelő bizottsági tag, írásban tájékoztatni köteles.

4.) A Felügyelő Bizottsági tagok az e tisztséget betöltő személyektől általában elvárható gondossággal kötelesek eljárni. Az ellenőrzési kötelezettségük elmulasztásával vagy nem megfelelő teljesítésével a Társaságnak okozott kárért való felelősség szabályai szerint felelnek a jogi személlyel szemben.

5.) Az a tag, akinek személyi körülményeiben olyan változás (kizáró ok) következik be, ami miatt a Felügyelő Bizottsági tagsága nem tartható fenn, köteles ezt a körülményt a Felügyelő Bizottság Elnökének haladéktalanul bejelenteni és lemondását egyidejűleg benyújtani.

6.) A tagok a Társaság ügyeiről szerzett értesüléseiket üzleti titokként kötelesek kezelni.

III. A Felügyelő Bizottság Elnöke

1.) A Felügyelő Bizottság folyamatos munkavégzéséről az Elnök gondoskodik. A munkavégzéshez szükséges tárgyi és esetleges anyagi feltételeket a Társaság vezetője biztosítja.

2.) Ha a tagok száma ~~három~~ öt fő alá csökken, az Elnök (akadályoztatása esetén bármely tag) köteles a Társaság tulajdonosát és Ügyvezetőjét tájékoztatni.

3.) Az Alapító ülésein a Felügyelő Bizottság megállapításait, álláspontját az Elnök, akadályoztatása esetén az általa kijelölt tag ismerteti.

IV. A Felügyelő Bizottság feladata és hatásköre

1.) A Felügyelő Bizottság az Alapító érdekében ellenőrzi a Társaság ügyvezetését, a jogszabályok és az Alapító okirat előírásainak betartását, az Alapító határozatainak végrehajtását. Ellenőrzi a Társaság gazdálkodását, az ügyvitel szabályozottságát és szabályosságát. Figyelemmel kíséri a könyvvizsgáló tevékenységét.

2.) A Felügyelő Bizottság köteles az Alapító elé kerülő előterjesztéseket megvizsgálni, és ezekkel kapcsolatos álláspontját az Alapító ülésén ismertetni. Kiemelt feladata a Számviteli törvény alapján készített éves beszámoló és eredményfelosztás ellenőrzése, véleményezése, ezekről az Alapító csak a Felügyelő Bizottság írásbeli jelentésének birtokában határozhat.

3.) A Felügyelő Bizottság a Társaság irataiba, számviteli nyilvántartásaiba, könyveibe betekinthet, a vezető tisztségviselőtől, a társaság vezető állású munkavállalóitól felvilágosítást kérhet, a Társaság fizetési számláját, pénztárát, értékpapír- és áruállományát, valamint szerződéseit megvizsgálhatja és szakértővel megvizsgáltathatja.

4.) A Felügyelő Bizottság feladatait eseti vizsgálatok útján látja el. A vizsgálatokkal a Felügyelő Bizottság egyik tagja is megbízható. A Felügyelő Bizottság a vizsgálathoz esetenként – a Társaság költségére – külső szakértőt is igénybe vehet.

5.) A Felügyelő Bizottság vizsgálatai eredményeként tett megállapításairól – különös tekintettel az esetleges szabálytalanságokra – továbbá a szükségesnek tartott intézkedésekről a vizsgálatok lezárásával egyidejűleg tájékoztathatja az Alapítót és a Társaság Ügyvezetőjét.

6.) Ha a Felügyelő Bizottság megítélése szerint az ügyvezetés tevékenysége jogszabályba, alapító okiratba, illetve az Alapító határozataiba ütközik, vagy egyébként sérti a gazdasági társaság vagy Alapítója érdekeit, a Felügyelő Bizottság jogosult összehívni a Társaság legfőbb szervének ülését e kérdés megtárgyalása és a szükséges intézkedések meghozatala érdekében.

V. A Felügyelő Bizottság működése

1.) A Felügyelő Bizottság üléseit szükség szerint tartja, de legalább évente két alkalommal köteles ülésezni. A Felügyelő Bizottság tagjai személyesen kötelesek eljárni, képviseletnek a Felügyelő Bizottsági tevékenységben nincs helye.

2.) A Felügyelő Bizottság határozatképes, ha három tagja jelen van. A tagok jogaikat és kötelességeiket személyes jelenlét útján gyakorolhatják.

3.) A Felügyelő Bizottság üléseit az Elnök hívja össze a napirendi pontok megjelölésével, valamint az Elnök vezeti az üléseket. Az Elnök a tagoknak a meghívót az ülés előtt legalább 3 munkanappal megküldi. Sürgős esetben a tagok szóban is meghívhatók. A Felügyelő Bizottság ülésén a tagokon kívül tárgyalási joggal részt vehetnek a szakértők és mindazok, akiknek a jelentése a napirendhez szükséges.

4.) A Felügyelő Bizottság ülésének összehívását – az ok és cél megjelölésével – a Felügyelő Bizottság bármely tagja írásban kérheti az Elnöktől, aki a kérelem kézhezvételétől számított három munkanapon belül köteles intézkedni a Felügyelő Bizottság ülésének nyolc napon belüli időpontra történő összehívásáról. Ha az Elnök a kérelemnek nem tesz eleget, a tag maga jogosult az ülés összehívására.

5.) A Felügyelő Bizottság üléséről jegyzőkönyv készül, amely tartalmazza a jelenlévők nevét, az ülés helyét, idejét, a napirendet és a határozatokat.

6.) A jegyzőkönyvben fel kell tüntetni minden olyan tényt, vagy véleményt, amelyet a tagok javasolnak. Az esetleges kisebbségi vagy különvéleményt a jegyzőkönyvhöz mellékelni kell. A határozatokat sorszámmal és az év megjelölésével kell ellátni és nyilvántartani.

7.) A jegyzőkönyvben rögzíteni kell a szavazás eredményét.

8.) A jegyzőkönyvet a Felügyelő Bizottság Elnöke és a bizottság 1 tagja hitelesíti. A jegyzőkönyvet meg kell küldeni a Társaság Ügyvezetőjének, Bátaszék Város Polgármesterének és a Bátaszéki Közös Önkormányzati Hivatal Irattárának.

VI. A Felügyelő Bizottsági tagság megszűnése

Megszűnik a Felügyelő Bizottsági tagság:

*a)* határozott idejű megbízatás esetén a megbízás időtartamának lejártával;

*b)* megszüntető feltételhez kötött megbízatás esetén a feltétel bekövetkezésével;

*c)* visszahívással;

*d)* lemondással;

*e)* a Felügyelő Bizottsági tag halálával vagy jogutód nélküli megszűnésével;

*f)* a Felügyelő Bizottsági tag cselekvőképességének a tevékenysége ellátásához szükséges körben történő korlátozásával;

*g)* a Felügyelő Bizottsági taggal szembeni kizáró vagy összeférhetetlenségi ok bekövetkeztével.

VII. Záró rendelkezések

1.) Jelen ügyrendben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.

2.) Jelen ügyrendet a Felügyelő Bizottság 2016. augusztus 30. napján megtartott ülésén 7/2016 (VIII.30.) FEB. sz. határozatával elfogadta.

3.) A Felügyelő Bizottság Ügyrendjét a társaság Alapítója 2016. ……………………………….. hónap …………..napján …………/2016 (………………………..) sz. önkormányzati határozatával jóváhagyta.

FEB tag FEB elnök FEB tag

FEB tag FEB tag